**МОТИВИ**

**към Проект на Наредба за съдържанието и реда за създаване и поддържане на специализираните карта, регистър и информационна система на защитените територии**

1. **Причини, които налагат приемането:**

Съгласно Закона за кадастъра и имотния регистър (ЗКИР) набирането, поддържането в актуално състояние и предоставянето на специализирани данни за обектите на кадастъра, различни от основните кадастрални данни, е задължение на ведомствата, които по реда на специални закони имат функции и правомощия по изработването и поддържането на специализирани карта, регистър и информационна система. В тази връзка съгласно чл.54, ал.1 от Закона за защитените територии (ЗЗТ) задължение на министъра на околната среда и водите е да създаде и поддържа специализирани карта, регистър и информационна система за защитени територии. Разпоредбата на чл. 54, ал. 2 от ЗЗТ предвижда съдържанието на специализираните карта, регистър и информационната система на защитените територии, както и редът за създаването и поддържането им, да се определят с наредба на министъра на околната среда и водите и министъра на регионалното развитие и благоустройството.

1. **Целите, които се поставят:**

В ЗЗТ „защитени“ са териториите, „предназначени за опазване на биологичното разнообразие в екосистемите и на естествените процеси, протичащи в тях, както и на характерни или забележителни обекти на неживата природа и пейзажи - резерватите и поддържаните резервати, националните и природните паркове, природните забележителности и защитените местности. Ограниченията при упражняването на правото на собственост върху имотите - частна собственост, които попадат в защитени територии по ЗЗТ, произтичат: 1.) по силата на закона: Забрана за собствениците и ползвателите на гори и земи в защитени територии да ограничават движението по пътищата и маркираните пътеки (чл.14, ал.1 от ЗЗТ); забрана да ограждат имотите си (чл.14, ал.2 от ЗЗТ; задължението да осигуряват свободен достъп в имотите си, с изключение на жилищните сгради, за извършване на необходимите проучвания, измервания и проверки, както и за извършване на поддържащи и възстановителни дейности (чл.15 от ЗЗТ) , както и забрани за извършване на определени дейности чл.31 от ЗЗТ; или от 2.) издадени административни актове, приети в изпълнение на специални закони: задълженията на собствениците при използването и застрояването на части имоти, попадащи в границите на защитени територии да спазват режимите и дейностите, установени със заповедта за обявяване, с плана за управление на защитени територии и с устройствените проекти, както и да съгласуват строителството на нови или намесата в съществуващи обекти с министъра на околната среда и водите.

Всичко това налага необходимостта от създаване и поддържане на специализирани карта, регистър и информационна система за защитени територии, които да документират пространственото положение, границите и характеристиките на защитените територии, както и да осигуряват информация: при създаване документи за стратегическо планиране на регионалното и пространственото развитие, на общи и подробни устройствени планове; при изработване на планове за управление на защитени територии; за прилагането на плановете за управление на защитени територии; при изработване на планове за поддържащи и възстановителни мерки за видове и местообитания; при прилагане на планове за поддържащи и възстановителни мерки за видове и местообитания; при изработване на образователните екологични програми; при изработване на програми за други природозащитни дейности, осъществявани от други административни органи, физически и юридически лица; при организиране на мониторинг върху качествата на компонентите на околната среда в защитените територии.

1. **Финансови и други средства, необходими за прилагането на новата уредба:**

Предложеният проект на акт няма да окаже пряко и/или косвено въздействие върху държавния бюджет в текущата и/или в следващите години. Прилагането на нормативния акт не изисква и допълнителни финансови и/или други средства, които да бъдат направени както от компетентните контролни органи, така и от физическите и юридическите лица. Средствата за изработването на специализираната карта и регистър на защитените територии и съответната информационна система ще бъдат осигурени в рамките на утвърдения бюджет на МОСВ за съответната година.

1. **Очаквани резултати от прилагането:**

Очакваният резултат от приемането на предложения проект е създаването на хармонизирано национално законодателство, създаване и поддържане на специализирани карта, регистър и информационна система за защитени територии, които да документират пространственото положение, границите и характеристиките на защитените територии, както и да осигуряват информация: при изработване на схеми за пространствено развитие на общи и подробни устройствени планове; при изработване на планове за управление на защитени територии; за прилагането на плановете за управление на защитени територии; при изработване на планове за поддържащи и възстановителни мерки за видове и местообитания; при прилагане на планове за поддържащи и възстановителни мерки за видове и местообитания; при изработване на образователните екологични програми; при изработване на програми за други природозащитни дейности, осъществявани от други административни органи, физически и юридически лица; при организиране на мониторинг върху качествата на компонентите на околната среда в защитените територии.

**5. Анализ за съответствие с правото на Европейския съюз:**

Прилагането на проекта на Наредбата не транспонира европейско законодателство